PRO แจ้งความคืบหน้าเหตุเพิกถอน เป้าหมายระยะยาวเน้นบริการบำบัด-กำจัดของเสียครบ
PRO แจ้งความคืบหน้าเหตุเพิกถอน เผยแผนระยะสั้นเพิ่มสภาพคล่อง ระยะยาวเน้นบริการบำบัด-กำจัดของเสียครบวงจร
23 มิ.ย. 2559

บริษัท โปรเฟสชั่นแนล เวสต์ เทคโนโลยี (1999) จำกัด (มหาชน) หรือ PRO ระบุว่า สำหรับความคืบหน้าการดำเนินการเพื่อแก้ไขเหตุแห่งการถูกเพิกถอน โดยตามแผนระยะสั้นนั้น บริษัทได้เพิ่มสภาพคล่องทางการเงิน และแก้ไขให้สัดส่วนผู้ถือหุ้นไม่น้อยกว่าศูนย์แล้ว ด้วยการเพิ่มทุนจดทะเบียน ซึ่งแสดงให้เห็นตามงบแสดงฐานะการเงิน ณ วันที่ 31 ธ.ค.58 ที่บริษัทมีสัดส่วนของผู้ถือหุ้นไม่น้อยกว่าศูนย์
ขณะที่แผนระยะยาวมีเป้าหมายในการให้บริการบำบัดและการกำจัดของเสียอย่างครบวงจร เพื่อตอบสนองความต้องการของลูกค้า รวมทั้งการปรับแผนการดำเนินธุรกิจทั้งด้านการตลาด และการควบคุมค่าใช้จ่ายด้านต้นทุนการผลิต เพื่อสร้างผลตอบแทนสูงสุดให้แก่บริษัท และเพื่อเป็นการสร้างมาตรฐานในการทำงานที่ดี และเป็นการส่งผลโดยตรงต่อภาพลักษณ์ที่ดีของบริษัท ในปัจจุบันบริษัทได้จัดทำระบบ ISO 9001 ซึ่งได้รับใบรับรองเมื่อวันที่ 20 พ.ค.59 พร้อมกันนี้บริษัทมีแผนในการจัดทำระบบ ISO 14000 และ ISO 18000 ต่อเนื่องทันที โดยแผนงานดังกล่าวมีกำหนดแล้วเสร็จภายในปี 60
นอกจากนี้คณะผู้บริหารชุดใหม่ของบริษัท พบว่าการควบคุมภายในของบริษัทมีระบบการควบคุมภายในที่ยังไม่ดีเพียงพอ และเพื่อสร้างประสิทธิภาพการทำงานที่ดี ทีมผู้บริหารจึงได้มีมติอนุมัติให้จ้างทีมที่ปรึกษาในด้านการวางระบบการควบคุมภายในใหม่ทั้งหมด และการดำเนินการดังกล่าวได้แล้วเสร็จไปแล้วประมาณ 50% ของขอบเขตงานทั้งหมด